วันพฤหัสบดีที่ 28 ตุลาคม 2564
ถ้อยแถลงนายกรัฐมนตรี สำหรับการประชุมสุดยอดอาเซียน-รัสเซีย ครั้งที่ 4
ถ้อยแถลงนายกรัฐมนตรี สำหรับการประชุมสุดยอดอาเซียน-รัสเซีย ครั้งที่ 4
ถ้อยแถลงนายกรัฐมนตรี
สำหรับการประชุมสุดยอดอาเซียน-รัสเซีย ครั้งที่4
ในโอกาสครบรอบ 30 ปี ความสัมพันธ์อาเซียน-รัสเซีย
วันพฤหัสบดีที่28ตุลาคม2564เวลา14.00-15.00น.
* * * * *
ใต้ฝ่าละอองธุลีพระบาท
ท่านประธานาธิบดีวลาดิมีร์ ปูติน
และ ฯพณฯ ทั้งหลาย
1.ผมมีความยินดีอย่างยิ่งที่ได้มีโอกาสร่วมต้อนรับท่านประธานาธิบดีปูติน สู่การประชุมสุดยอดอาเซียน-รัสเซีย ในวาระสำคัญแห่งการฉลองครบรอบ25ปีของความสัมพันธ์คู่เจรจาอาเซียน-รัสเซีย และ30ปีของความสัมพันธ์อาเซียน-รัสเซียและผมขอใช้โอกาสนี้ ขอบคุณกัมพูชา ในฐานะประเทศผู้ประสานงาน ความสัมพันธ์อาเซียน-รัสเซีย ที่ได้กล่าวถ้อยแถลงในนามของอาเซียน
2.เป็นเวลา3ปีแล้วที่อาเซียนและรัสเซียได้ยกระดับความสัมพันธ์เป็นหุ้นส่วนทางยุทธศาสตร์ โดยพวกเราได้ทุ่มเทเวลาเกือบ2ปีที่ผ่านมา ในการต่อสู้กับกระแสความพลิกผัน และความท้าทายใหม่ ๆ ของโลกจากวิกฤติโควิด-19ผมจึงยินดีที่ได้เห็นบทบาทอันสร้างสรรค์ของรัสเซียต่อโครงสร้างสถาปัตยกรรม ในภูมิภาคที่มีอาเซียนเป็นแกนกลางรวมทั้งการดำเนินนโยบายมุ่งตะวันออกของรัสเซีย ซึ่งสะท้อนถึงความเกี่ยวพันทางภูมิรัฐศาสตร์ที่แนบแน่นระหว่างรัสเซียกับประเทศในภูมิภาค เมื่อคำนึงว่าพื้นที่2ใน3ของรัสเซียอยู่ในทวีปเอเชียซึ่งทำให้ความร่วมมือระหว่างอาเซียนกับรัสเซียมีความก้าวหน้าและมีผลลัพธ์ที่เป็นรูปธรรมในทุกมิติ ท่ามกลางช่วงเวลาที่ยากลำบากนี้
3.ในด้านการเมืองและความมั่นคง ไทยยินดีที่อาเซียนและรัสเซียมีเจตนารมณ์ร่วมในการผลักดันความร่วมมือบนพื้นฐานของการมีผลประโยชน์ร่วมกัน การเพิ่มพูนความร่วมมือในการแก้ไขปัญหาอาชญากรรมข้ามชาติการเสริมสร้างความมั่นคงในการใช้เทคโนโลยีสารสนเทศและการรับมือกับประเด็นความท้าทายด้านความมั่นคงรูปแบบใหม่โดยไทยสนับสนุนให้รัสเซียพิจารณาส่งเสริมความร่วมมือที่สอดคล้องกับสาขาที่ระบุในมุมมองอาเซียนต่ออินโด-แปซิฟิกบนหลักการ3เอ็ม คือการไว้เนื้อเชื่อใจซึ่งกันและกัน การเคารพซึ่งกันและกัน และการมีผลประโยชน์ร่วมกัน
4.ไทยเห็นคุณค่าของบทบาทที่แข็งขันของรัสเซียในกลไกที่อาเซียนมีบทบาทนำเพื่อส่งเสริมสันติภาพ ความมั่นคง และเสถียรภาพในภูมิภาค ทั้งในกรอบEAS, ARFและADMM Plusตลอดจนมีความยินดีที่ได้ร่วมอุปถัมภ์ถ้อยแถลงผู้นำEASว่าด้วยการเจริญเติบโตทางเศรษฐกิจผ่านการฟื้นฟูของการท่องเที่ยวและรอคอยการฝึกผสมทางทะเลครั้งแรกระหว่างอาเซียนกับรัสเซียที่จะจัดขึ้นในโอกาสอันใกล้นี้
5.ในด้านเศรษฐกิจผมเห็นว่า อาเซียนกับรัสเซียยังมีศักยภาพที่จะขยายความร่วมมือด้านการค้าและการลงทุนระหว่างกันได้อีกมากโดยเราควรพิจารณาแนวทางเพื่อขจัดอุปสรรคทางการค้าและสร้างความสอดคล้องด้านพิธีการศุลกากร ตลอดจนใช้ประโยชน์จากการที่รัสเซียมีเศรษฐกิจขนาดใหญ่และมีความก้าวหน้าด้านวิทยาศาสตร์ เทคโนโลยี และนวัตกรรม อันดับต้น ๆ ของโลกรวมทั้งเป็นผู้ส่งออกพลังงานที่สำคัญของโลกโดยเฉพาะน้ำมันและก๊าซซึ่งจะช่วยเสริมสร้างความร่วมมือเพื่อความมั่นคงทางพลังงานระหว่างกัน
6.ด้วยเหตุนี้ ไทยจึงสนับสนุนข้อเสนอของรัสเซียในการประกาศให้ปี2565เป็นปีแห่ง
ความร่วมมือด้านวิทยาศาสตร์และเทคโนโลยีอาเซียน-รัสเซียเพื่อต่อยอดความร่วมมือด้านวิทยาศาสตร์และเทคโนโลยีที่รัสเซียมีความเชี่ยวชาญ อาทิ ความร่วมมือด้านการวิจัยและพัฒนาวัคซีน รวมถึงความร่วมมือภายใต้โมเดลเศรษฐกิจBCGโดยเฉพาะในด้านพลังงานทางเลือกและพลังงานหมุนเวียน ซึ่งไทยให้ความสำคัญ เนื่องจากสามารถนำไปสู่การเจริญเติบโตที่สมดุล ยั่งยืน และครอบคลุมร่วมกันต่อไป
7.เมื่อเดือนที่แล้ว ผมยินดีที่ได้มีโอกาสเข้าร่วมกล่าวในการประชุมEastern Economic Forumครั้งที่6ตามคำเชิญของท่านประธานาธิบดีปูติน ซึ่งทำให้ผมตระหนักว่า ข้อเสนอGreater Eurasian Partnershipของท่านประธานาธิบดีปูติน สามารถเชื่อมโยงกับแผนแม่บทว่าด้วยความเชื่อมโยงระหว่างกันในอาเซียน ค.ศ.2025ตามแนวคิดการเชื่อมโยงยุทธศาสตร์ความเชื่อมโยงต่าง ๆ เพื่อขับเคลื่อนความเป็นหุ้นส่วนระหว่างภูมิภาคเพื่อการฟื้นฟูจากโควิด-19ผ่านกุญแจสำคัญ3ดอก คือการพัฒนาโครงสร้างพื้นฐานและระบบขนส่งที่ทันสมัยและยั่งยืนการส่งเสริมให้อาเซียนและรัสเซียเข้าเป็นส่วนสำคัญที่เข้มแข็งของห่วงโซ่อุปทานโลก และการใช้ประโยชน์จากเทคโนโลยีดิจิทัล
8.ท้ายที่สุดนี้ ผมยินดีที่จะแจ้งว่าไทยพร้อมเป็นเจ้าภาพเอเปคปี2565โดยเน้นการสร้างภูมิภาคเอเชีย-แปซิฟิก ในบริบทโลกหลังโควิด-19ที่เปิดกว้าง เชื่อมโยง ยั่งยืน สมดุล และทุกคนมีส่วนร่วม ซึ่งไทยหวังว่า จะได้จัดการประชุมแบบกายภาพ หลังจากที่ต้องดำเนินการผ่านระบบonlineติดต่อกันถึงสองปี ผมหวังเป็นอย่างยิ่งที่จะได้ต้อนรับท่านประธานาธิบดีปูตินที่ประเทศไทย หลังจากที่ท่านเคยเดินทางมาเยือนและเข้าร่วมการประชุมผู้นำเอเปคที่ไทยเป็นเจ้าภาพ
9.ขอบคุณครับ
* * * * *